ZAGREBAČKA Škola za modu i dizajn je u goste pozvala studentskog kapelana don Damira Stojića, a zbog njega su htjeli čak i skratiti nastavu.

Nakon što smo nazvali ravnateljicu škole, Stojićevo je predavanje naprasno otkazano.

No krenimo otpočetka.

Prije nekoliko dana u zagrebačkoj su srednjoj školi za modu i dizajn postavili plakate kojima se najavljuje Stojićevo predavanje. Plakat su postavili i na ulaz škole.

Polijepili plakate po školi u kojima pozivaju sve učenike i nastavnike na predavanje don Stojića, zbog kojeg će nastava biti skraćena

S tog se plakata može doznati kako će se predavanje održati u četvrtak, 25. 10. 2018., u 13:20, u školskoj dvorani.

"25. 10. 2018. biti će skraćena nastava, da svi možete doći na predavanje !!!", stoji u polupismenom tekstu na plakatu.

Nazvali smo vršiteljicu dužnosti ravnatelja škole Maju Dadić Žeravica kako bismo je pitali zašto se učenici uskraćuju za nastavu u kojoj bi mogli naučiti nešto korisno, da bi svi mogli doći, kako piše na plakatu, slušati predavanje Damira Stojića.

Ravnateljica: Stojića dovodi vjeroučitelj, on je i postavio plakate koji su interni

"Predavanje je organizirano u sklopu nastave katoličkog vjeronauka na prijedlog vjeroučitelja koji predaje vjeronauk", rekla je za Index ravnateljica škole.

Pitali smo ih kako je došlo do toga da je na ulaz školu postavljen plakat kojim se najavljuje to predavanje.

"Plakate je napravio sam vjeroučitelj i oni su isključivo za internu uporabu. Izvan konteksta mogu poprimati kriva značenja. Na plakatu piše da su pozvani svi, ali itekako da naši nastavnici i učenici znaju da imaju na izbor žele li doći prema vlastitim interesima. Tako postupamo prema svim gostujućim predavanjima", odgovorila je ravnateljica.

Ministarstvo tražilo hitno očitovanje škole. Škola: Postupili smo po zakonu

"Ništa nije obligatorno i škola je postupila po zakonu. Nismo izašli iz nikakvog područja neutralnosti", dodala je. Kazala je kako su iz škole odmah odgovorili Ministarstvu koje je od škole zatražilo hitno očitovanje o ovom slučaju.

To su nam danas i potvrdili iz ministarstva. "Stav Ministarstva je jasan - da učenici i radnici Škole koji nisu vjernici ili nisu vjernici većinske katoličke vjeroispovijesti ne budu dovedeni u diskriminirajući položaj, dakle da se takve i slične aktivnosti organiziraju tako da ne budu obvezujuće za sve učenika. Nadležnost je i obveza svake školske ustanove planirati i provoditi kulturne, javne i ostale aktivnosti u skladu s propisima pri čemu su dužne zaštititi prava i interese svih učenika", dodali su još iz Ministarstva.

Ravnateljicu smo pitali zašto je nastava skraćena.

Zašto je nastava skraćena?

"Nastava je skraćena iz tog razloga što 183 od 322 učenika naše škole pohađa nastavu katoličkog vjeronauka. Mi organizacijski nismo mogli nikako drugačije organizirati to predavanje zbog velikog broja učenika i s obzirom na to na korištenje školsku dvoranu imamo do 14 sati", odgovorila je ravnateljica i dodala da su od Ministarstva zatražili "daljnje upute za postupanje u vezi tog predavanja s obzirom na to da je izazvao vrlo negativne određene medijske napise".

Kazala je da je njima u interesu zaštiti djecu te da nisu očekivali da će se pojaviti medijski interes.

Ravnateljica o izjavama don Stojića: To su isključivo medijski napisi. Stvar je svjetonazorskih pogleda

Pitali smo ravnateljicu, s obzirom na to da se interes javnosti pojavio i zbog nekih kontroverznih izjava Damira Stojića, vidi li problem u izjavama poput onih u kojima Stojić kritizira kontracepciju te je li se netko u školi zapitao je li Stojić prava osoba za držanje predavanja učenicima.

Tekst se nastavlja ispod oglasa

"Dakle, pazite, to je opet neki medijski aspekt koji opet ima svoj pozitivan i negativni odjek. Dakle vrsta medija koja promiče rad don Stojića i vrsta medija koja, kažem, stavlja u fokus neke njegove izjave. Ono što je meni vjeroučitelj predstavio je da je don Stojić kapelan zagrebačke nadbiskupije i da radi s izrazito velikim brojem mladih i to vrlo uspješno", rekla je ravnateljica Dadić Žeravica.

Podsjetili smo kako je riječ o izjavama koje je Stojić neosporno dao i nikada ih nije demantirao.

"Dakle, što se tiče osobnih stavova ne bih ih iznosila jer je riječ isključivo o medijskim napisima. Stvar je svjetonazorskih pogleda i ja ću se i dalje držati profesionalno i neutralno", kazala je.

Što s polovicom učenika koji ne idu na vjeronauk?

Ravnateljicu smo još pitali vidi li problem u tome što će gotovo polovica učenika koji ne pohađaju katolički vjeronauk biti uskraćena za nastavu iz koje bi nešto mogli i naučiti zbog predavanja kontroverznog svećenika.

"Moje razmišljanje je takvo da mi dolaze i nastavnici hrvatskog jezika. Mi imamo tu struku koja se tu zalaže. Mi dopuštamo jedan bogat školski život i kontinuirano nadopunjujemo školski kurikulum, smatram da bi na neki način bilo diskriminirajuće prema nastavnicima vjeronauka njima onemogućiti da organiziraju ovakve vrste svojih predavača. Nastava se uvijek nadoknađuje kroz druge obliku rada. Nema medijskog interesa da su prethodnu subotu naša djeca sudjelovala na gospodarskom sajmu u Zaprešiću, a i danas imamo u školi predavanje hrvatskih dizajnerica, molim vas da to napišete", rekla je ravnateljica Dadić Žeravica.

Nakon Indexovog poziva naprasno otkazano predavanje

Naknadno, sat vremena nakon što smo završili razgovor s ravnateljicom, Stojićevo je gostovanje naprasno otkazano.



"S obzirom na neočekivani medijski publicitet, a s ciljem zaštite učenika kao najosjetljivije skupine javljamo kako se navedeno predavanje studentskog kapelana Zagrebačke nadbiskupije don Damira stojića u sklopu nastave katoličkog vjeronauka s temom Mladi i vjere za učenike/-ce koji/-e pohađaju nastavu katoličkog vjerouka, neće održati. Daljnih izjava više nemamo", napisala je ravnateljica Dadić Žeravica u priopćenju koje nam je poslala.

Ispada tako da je ravnateljica otkazala Stojićevo predavanje zbog zaštite djece od medija, a ne zbog zaštite djece od Stojićevih izjava.

Sporne Stojićeve izjave

Don Damir Stojić, podsjetimo, u više je navrata izazivao pažnju svojim kontroverznim izjavama.

Stojić zagovara apstinenciju od seksa do početka braka, a na jednom od predavanja izjavio je kako "aktivno prati sedam-osam momaka koji imaju sklonost prema istom spolu". Govoreći o homoseksualnosti i o tome je li normalna citirao je Bibliju.

"Tim momcima kažem: Vi možete bolje. Brak je ključna tema. To je dokaz Božje ljubavi za čovjeka", govorio je don Stojić

Citirao je Bibliju, uvjeren da taj ona može određivati što je zajednica između dvoje ljudi i je li homoseksualnost normalna.

Stojić je aktivno zagovarao i prikupljanje potpisa za referendum Željke Markić da se brak u Ustavu definira kao zajednica muškarca i žene, a pozivao je i na prosvjed protiv Istanbulske konvencije,

Stojić: Kondom je ruski rulet

"Ako za naše novinare i političare muško može biti žensko i muško, onda 50.000 može biti 5000", izjavio je o prosvjedu protiv Istanbulske. "Rodna ideologija je znanstvena fantastika", rekao je govoreći o Istanbulskoj konvenciji.

Izjavio je i: "Žene ne mogu biti svećenici, ali ni ja ne mogu roditi".

Posebno su, najblaže rečeno, osebujna predavanja don Stojića studentima.

"Želim preventivno djelovati pa govorim mladima: ‘Nemojte se seksati prije braka i neće vam trebati kontracepcija’. Također proizvođači i razne ideologizirane udruge lažu pa takve proizvode reklamiraju kao ‘siguran seks’. Trebali bi bar biti iskreni i govoriti da se radi o sigurnijem seksu. Znam dva homoseksualca koji su koristili kondome i obojica imaju HIV, kao i djevojku koja je konzumirala seks uz kontracepciju i oboljela je od HPV-a. Kako onda da podržavam kontracepciju? Kondom je ruski rulet", govorio je Stojić studentima.

